(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Lotyšsku odporúčania v kontexte európskeho semestra. Rada konkrétne odporúčala znížiť zdanenie osôb s nízkymi príjmami jeho presunom na iné zdroje, najmä na kapitál a majetok, a zlepšením daňovej disciplíny a pokračovať v pokroku dosiahnutom v rámci boja proti praniu špinavých peňazí. Ďalej odporúčala posilniť záchrannú sociálnu sieť a riešiť sociálne vylúčenie, najmä zlepšením primeranosti dávok zabezpečujúcich minimálny príjem, minimálneho starobného dôchodku a podpory príjmu pre osoby so zdravotným postihnutím, zvýšiť kvalitu a efektívnosť vzdelávania a odbornej prípravy, najmä pokiaľ ide o nízkokvalifikovaných pracovníkov a uchádzačov o zamestnanie, a to aj posilnením účasti na odbornom vzdelávaní a príprave a vzdelávaní dospelých, a posilniť odolnosť, dostupnosť, kvalitu a nákladovú účinnosť systému zdravotnej starostlivosti, a to aj poskytnutím dodatočných ľudských a finančných zdrojov. Odporúčala zamerať investície na zelenú a digitálnu transformáciu, najmä na výskum a inovácie, čistú a efektívnu výrobu a využívanie energie, udržateľnú dopravu a digitálne infraštruktúry. V súvislosti s riešením vplyvu krízy odporúčala poskytovať primeranú podporu príjmu skupinám najviac postihnutým krízou a zmierniť vplyv krízy na zamestnanosť aj prostredníctvom pružných foriem organizácie práce, aktívnych opatrení na trhu práce a zručností. Napokon odporúčala posilniť zodpovednosť a efektívnosť verejného sektora, najmä pokiaľ ide o miestne orgány a štátom vlastnené a komunálne podniky, a skvalitniť režim konfliktu záujmov. Na základe posúdenia pokroku pri plnení uvedených odporúčaní pre danú krajinu v čase predloženia plánu obnovy a odolnosti Komisia dospela k záveru, že Lotyšsko podstatne pokročilo, pokiaľ ide o odporúčania týkajúce sa fiškálnej politiky, otázky prania špinavých peňazí, podpory príjmu a podpory likvidity s cieľom riešiť vplyv krízy.

(8)Plán zahŕňa vyvážený súbor reforiem a investícií zameraných na riešenie kľúčových výziev krajiny, stimuláciu obnovy po kríze spôsobenej pandémiou COVID-19 a vytvorenie základov pre dlhodobý rast. Plán obsahuje 85 opatrení zacielených na hlavné výzvy Lotyšska a oblasti politiky európskeho významu, a teda pokrýva všetkých šesť pilierov. Plán tvorí šesť komponentov: zelená transformácia, digitálna transformácia, znižovanie nerovnosti, zdravie, produktivita a právny štát. Ciele komponentov sa navzájom dopĺňajú a reformy pôsobia ako páka stimulujúca vplyv súvisiacich investícií, najmä prostredníctvom štrukturálnych zmien a zvýšenia financovania súkromným sektorom a jeho účasti.

(9)Plán sa zameriava na hlavné výzvy Lotyšska, ktorými sú zelená a digitálna transformácia, sociálne vylúčenie, zdravotná starostlivosť, regionálne rozdiely, digitálne zručnosti a vzdelávanie dospelých, vysokoškolské vzdelávanie, konvergencia a rast produktivity vrátane výskumu a inovácií, podpora investícií podnikov, ako aj administratívne kapacity vrátane daňovej správy, verejného obstarávania a súdneho systému.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(10)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(11)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti lotyšského plánu, a to bez ohľadu na skutočnosť, že Lotyšsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť strednodobý rozpočtový cieľ v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s pandémiou.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Lotyšsku v rámci európskeho semestra v rokoch 2019 a 2020, najmä v oblastiach zdravotnej starostlivosti, ako je napríklad odolnosť, dostupnosť, kvalitu a nákladovú účinnosť zdravotníctva; v oblasti vzdelávania a zručností, ako je kvalita a efektívnosť vzdelávacieho systému a digitálne zručnosti; v oblasti sociálneho začlenenia, ako sú dávky zabezpečujúce minimálny príjem; v oblasti výskumu a inovácií; v oblasti investícií, napríklad do zelenej a digitálnej transformácie, cenovo dostupného bývania; a v oblasti verejnej správy a podnikateľského prostredia.

(13)Pre Lotyšsko je kľúčovou výzvou aj naďalej pokračujúca konvergencia, pokiaľ ide o zlepšenie životnej úrovne jeho obyvateľstva. Reformy a investície do zručností, vzdelávania a odbornej prípravy, zdravotnej starostlivosti a sociálneho začlenenia by mali prispieť k zlepšeniu produktivity a dlhodobého inkluzívneho rastu Lotyšska. Plánujú sa značné investície do opatrení na zvyšovanie úrovne zručností a rekvalifikáciu s cieľom vybaviť pracovnú silu požadovanými zručnosťami, ako aj investície do nového cenovo dostupného bývania s cieľom zlepšiť regionálnu mobilitu pracovnej sily. Do plánu sú zahrnuté reformy a investície na zvýšenie odolnosti a dostupnosti systému zdravotnej starostlivosti, podporu poskytovania integrovaných služieb starostlivosti a zvýšenie schopnosti zdravotníckych zariadení prispôsobiť sa krízovým situáciám. Plán prispieva k riešeniu sociálnych výziev ďalším zlepšením systému podpory minimálneho príjmu prostredníctvom mechanizmu ročnej indexácie a jeho prepojením s vývojom mediánu príjmu. K dosiahnutiu pokroku pri riešení súčasných výziev by mali prispieť aj ďalšie investície do prístupnosti a do infraštruktúry rehabilitácie pre osoby so zníženou pohyblivosťou a osoby so zdravotným postihnutím, ako aj investície do dlhodobej starostlivosti o staršie osoby.

(14)V pláne sa výrazne posilňujú investície do výskumu a inovácií a podporujú sa rôzne reformy verejnej správy. Zmierňuje sa ním aj bremeno sociálno-ekonomických nákladov na zelenú a digitálnu transformáciu, pričom sa zohľadňujú regionálne rozdiely. Plán má za cieľ dosiahnuť významnú zmenu, pokiaľ ide o roztrieštenosť správy systému inovácií, a vytvoriť udržateľné inovačné ekosystémy, čím sa podporia vyššie celkové investície. Počíta sa s rozsiahlymi investíciami do zelenej a digitálnej transformácie vrátane investícií do energetickej efektívnosti, modernizácie elektrizačnej sústavy, IT systémov verejného sektora, ako aj do základných a pokročilých digitálnych zručností vo verejnom aj v súkromnom sektore. Cieľom opatrení na zlepšenie infraštruktúry intermodálnej dopravy v Rige a jej okolí je uľahčiť mobilitu pracovnej sily a pomôcť obmedziť rastúcu spotrebu energie a emisie skleníkových plynov z osobných automobilov. S cieľom riešiť regionálne rozdiely plán vychádza z administratívnej územnej reformy a zahŕňa značné investície do priemyselných parkov, mestskej dopravy, obnovy ciest, škôl a cenovo dostupného bývania. Zodpovednosť a efektívnosť verejnej správy by sa mala posilniť prostredníctvom reforiem a investícií na boj proti tieňovej ekonomike a hospodárskej trestnej činnosti, zlepšenie systému verejného obstarávania a inovácie vo verejnom sektore. Očakáva sa, že na základe plánu sa bude pokračovať vo vykonávaní stratégie boja proti praniu špinavých peňazí prostredníctvom reformy systémov spolupráce, výmeny informácií a odbornej prípravy medzi orgánmi presadzovania práva zapojenými do identifikácie, vyšetrovania hospodárskych trestných činov a ich trestného stíhania pred súdom, pričom sa posilní technická kapacita dotknutých orgánov.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(15)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(16)Zo simulácií Komisie vyplýva, že plán má potenciál zvýšiť do roku 2026 HDP Lotyšska o 2 %. Z programu stability Lotyšska na rok 2021 vyplýva jasný účinok doplnkovosti plánu, keďže sa očakáva, že úroveň verejných investícií bude výrazne prevyšovať úroveň pred pandémiou, konkrétne pôjde v rokoch 2021 až 2024 v priemere o 5,9 % HDP v porovnaní s priemernou úrovňou 5,1 % HDP v období 2017 – 2019.

(17)Investície a reformy v oblasti zelenej a digitálnej infraštruktúry, regionálny rozvoj, výskum a inovácie, ako aj rozsiahle systémy podpory investícií podnikov posilnia rastový potenciál Lotyšska v strednodobom až dlhodobom horizonte. Investíciami a sprievodnými reformami systému dopravy v Rige sa zvýši konkurencieschopnosť mesta a jeho schopnosť prilákať investície a talenty. Opatrenia na podporu súkromných investícií do veternej energie prispejú k dosiahnutiu cieľov v oblasti energie z obnoviteľných zdrojov a k snahe vytvoriť konkurencieschopné nízkouhlíkové hospodárstvo. Systémy podpory investícií podnikov urýchlia úsilie Lotyšska o vyššiu vývoznú kapacitu a rast produktivity, pričom budú stavať na základných kameňoch priemyslu – na inováciách, hospodárskej súťaži a silnom a dobre fungujúcom jednotnom trhu. V pláne Lotyšska sa predpokladajú investície a reformy zamerané na zvyšovanie zručností obyvateľstva. Investície do bývania a infraštruktúry v okrajových regiónoch posilnia možnosti rastu zaostávajúcich regiónov Lotyšska. Spoločne sa týmito opatreniami riešia dlhodobé výzvy, ktorým čelí lotyšské hospodárstvo – nízke výdavky na inovácie, malá miera využívania moderných technológií, ako aj značné regionálne rozdiely.

(18)Očakáva sa, že investície a reformy zamerané na zlepšenie sociálneho začlenenia a zdravotnej starostlivosti posilnia sociálnu súdržnosť a sociálnu ochranu. Zavedením indexácie dávok minimálneho príjmu by sa malo zabezpečiť, aby sa dávky každoročne prispôsobovali rastu miezd, čo by prispelo k ich primeranosti. Očakáva sa, že tieto opatrenia v kombinácii so zvýšením prahovej hodnoty minimálneho príjmu najmenej na 20 % mediánu príjmu znížia príjmovú nerovnosť a zvýšia účinnosť sociálnych transferov, čo sú aspekty identifikované ako jedny z najvýznamnejších sociálnych výziev Lotyšska. Okrem toho sa očakáva, že pomocou investícií do zdravotníckej infraštruktúry v kombinácii s reformou zameranou na prilákanie ďalších ľudských zdrojov do zdravotníctva sa zlepší dostupnosť zdravotnej starostlivosti, keďže nedostatočný prístup k nej ovplyvňuje najmä osoby s nízkymi príjmami a ľudí žijúcich v okrajových oblastiach.

Zásada „výrazne nenarušiť“

(19)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(20)Posúdenie týkajúce sa súladu so zásadou „výrazne nenarušiť“, ktoré predložilo Lotyšsko vo svojom pláne obnovy a odolnosti, sa vykonalo v zmysle technického usmernenia Európskej komisie k zásade „výrazne nenarušiť“ (2021/C 58/01). Zahŕňa šesť environmentálnych cieľov v zmysle článku 17 nariadenia (EÚ) 2020/852, t. j. zmiernenie zmeny klímy, adaptácia na zmenu klímy, udržateľné využívanie a ochrana vodných a morských zdrojov, obehové hospodárstvo, prevencia a kontrola znečisťovania, a ochrana a obnova biodiverzity a ekosystémov. Environmentálny vplyv sa posudzuje na úrovni opatrení, t. j. hodnotí sa jednotlivo každá reforma alebo investícia. Lotyšsko v prípade potreby navrhlo zaviesť zmierňujúce opatrenia s cieľom zabrániť výraznému narušeniu. Týka sa to najmä opatrení protipovodňovej ochrany, pri ktorých sa súlad so zásadou „výrazne nenarušiť“ zabezpečil zahrnutím osobitného míľnika. Podobne je, pokiaľ ide o investície do protipovodňovej ochrany, nutné zabezpečiť prísny súlad s právnymi predpismi Únie v oblasti životného prostredia a zaistiť, aby nedošlo k narušeniu stavu vodných útvarov. Obnovu ciest sprevádza investícia do dekarbonizácie dopravy, aby sa zabránilo narušeniu cieľa zmierňovania zmeny klímy.

Príspevok k zelenej transformácii vrátane biodiverzity

(21)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 37,6 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030.

(22)Plán obnovy a odolnosti Lotyšska sa zameriava najmä na udržateľnú mobilitu. Reorganizácia metropolitnej oblasti Rigy a súvisiaci investičný program na ekologizáciu mestskej verejnej dopravy a infraštruktúry by mali byť významným prínosom k dekarbonizácii lotyšského odvetvia dopravy. Plán obnovy a odolnosti zahŕňa aj opatrenia zamerané na zlepšenie energetickej hospodárnosti bytových domov a verejných budov, zvýšenie energetickej efektívnosti podnikov a modernizáciu elektrizačnej sústavy. Malo by to prispieť k zlepšeniu energetickej efektívnosti a zníženiu emisií skleníkových plynov v stavebníctve. Plán obnovy a odolnosti sa zameriava aj na adaptáciu na zmenu klímy na základe investícií do predchádzania povodniam a požiarnej prevencie, ktoré by mali priamo prispieť k cieľu adaptovať sa na dôsledky zmeny klímy. Plán neobsahuje žiadne opatrenia zacielené na biodiverzitu. Niektoré opatrenia spojené so zmierňovaním zmeny klímy však môžu byť prospešné aj z hľadiska ochrany biodiverzity, keďže zmena klímy predstavuje pre biodiverzitu jednu z hlavných hrozieb.

Príspevok k digitálnej transformácii